In-numri għal Adrian Delia baqgħu jidhru koroh ħafna hekk kif minn sondaġġ xjentifiku li ġie ppubblikat fuq il-gazzetta oħt Maltatoday, meta dawk li pparteċipaw kienu mistoqsijin lil min jafdaw bejn Robert Abela, Bernard Grech u Adrian Delia, 51.7% wieġbu li jafdaw lill-Prim Ministru u Mexxej Laburista Robert Abela, filwaqt li 32.1% jafdaw lil Bernard Grech u huma biss 11.6% li jafdaw lil Adrian Delia, il-Kap kurrenti. Tajjeb wieħed jinnota li dan is-sondaġġ mhuwiex fost it-tesserati tal-PN, imma fost il-pubbliku in ġenerali. Iżda dan mhux kollox. Meta fis-sondaġġ in-nies kienu mistoqsijin lil min jafdaw, jekk hux Bernard Grech jew inkella lil Adrian Delia - 43.1% ta' dawk li pparteċipaw wieġbu Grech, filwaqt li kienu biss 12.6% li jafdaw lil Delia. Ftit iktar minn 33% ma kinux jafu lil min jafdaw minn dawn it-tnejn. Interessanti x'jaħsbu in-nies skont kif ivvotaw fl-2017. Fost dawk li vvutaw PN 72.4% jafdaw lil Grech filwaqt li huma 13% biss li qalu illi jafdaw lill-Kap kurrenti. Fost dawk li vvutaw lill-Partit Laburista fl-2017, naturalment, 51.6% qalu li ma jafux lil min jafdaw, iżda 23.2% qalu li jafdaw lil Grech filwaqt li 13% qalu li jafdaw lil Delia. Fost dawk li ma vvotawx fl-2017 il-maġġoranza ma jafux lil min jafdaw mit-tnejn u 29.3% jafdaw lil Grech. Ara aktar hawnhekk